Datum: 29. 04. 2020.

Predavanje: Društveni kontekst i ciljne grupe – socijalno preduzetništvo u funkciji

 resocijalizacije bivših osuđenika

Zatvaranje je jedan od načina rešavanja problema kriminaliteta. Javno mnjenje često podržava izricanje kazne zatvora smatrajući da je to najbolji mogući način suzbijanja kriminaliteta. U savremenom društvu preovladala je ideja da se ljudi šalju u zatvor da bi se kaznili, a ne da bi se učinili boljim (Mrvić Petrović, 2007). Veliki broj kazni zatvora dovodi do njihove prenaseljenosti. Prenaseljenost zatvora i loši uslovi života zatvorenika dovode u pitanje ideju resocijalizacije.

Od 1980. godine na svetskom nivou beleži se stalni porast tzv. zatvorske populacije. Procena je da se preko 9,8 miliona ljudi širom sveta nalazi u zatvorskim ustanovama. Sjedinjene Američke Države imaju najveću kvotu zatvorske populacije na svetu, 756 na 100.000 stanovnika. U Africi se uočavaju razlike u prosečnim stopama između država zapadne Afrike (35) i južne Afrike (231). Na tlu Južne Amerike visoke su stope u državama Karipske oblasti (324,5). Na azijskom kontinentu naglašena je razlika u stopama između oblasti jugo-centralne Azije, 53 na 100.000, i centralne Azije, bivše sovjetske republike, oko 184 na 100.000 stanovnika. U Okeaniji, uključujući Australiju i Novi Zeland, prosečna stopa je 124. Razlike su prisutne i na evropskom kontinentu. Stopu preko 150 zatvorenih lica imaju Španija, Gibraltar i Albanija, a najmanju Andora, 37 (Hagan, 2008). U Srbiji na 100.000 stanovnika dolazi približno 142 zatvorenika. U Holandiji na 100.000 stanovnika dolazi 75 zatvorenika, a u Nemačkoj 81 (Srnić, Kovačević, Nikolić, 2014:5).

Svrha služenja kazne je reintegracija osuđenika u društvo. Međutim, osuđenici dočekaju slobodu bez pripreme za uključivanje u društvo. Često, tokom boravka u zatvoru osposobe se za nova krivična dela. Rizik za povratništvo se uvećava ukoliko je biviši osuđenik bez podrške porodice i prijatelja, nezaposlen, siromašan, beskućnik. Traženje posla po izlasku iz zatvora otežava činjenica da je neko bivši osuđenik. Predrasude i strahovi dovode do socijalne isključenosti.

Prvi zakon koji je usvojen posle Drugog svetskog rata, a odnosio se na izvršenja krivičnih sankcija, bio je *Zakon o izvršenju kazni* iz 1946. godine. Ovaj zakon nije predviđao nikakav vid podrške. 1951. godine donet je *Zakon o izvršenju kazni, mera bezbednosti i vaspitno-popravnih mera* (Službeni list FNRJ br. 47/51) koji je uveo institut postpenalne pomoći, pomoći nakon odsluženja kazne. Prema Zakonu iz 1951. postpenalna pomoć je poverena telu koje se formiralo na nivou lokalnih samouprava, Odboru građana za lica otpuštena iz kazneno-popravnih ustanova. Zakonodavac je smatrao da postpenalnu pomoć treba da pruži sredina u kojoj osuđenik ima prebivalište. Jedina obaveza Odbora jeste pomoć u pronalaženju zaposlenja,kao i novčana pomoć u slučaju da se bivši osuđenik razboli pre nego što pronađe posao. Odbor je pružao pomoć samo onom licu koje bi je zatražilo.

I prema *Zakonu o izvršenju krivičnih sankcija* iz 1961. godine, postpenalna pomoć je ostala pitanje izbora bivšeg osuđenika (Službeni list FNRJ br. 24/61). Umesto Odbora građana za lica otpuštena iz kazneno-popravnih ustanova, poslove postpenalnog prihvata zakonodavac je poverio Odborima za socijalno staranje. Prema Zakonu iz 1961. postpenalna pomoć podrazumevala je: obezbeđenje privremenog smeštaja i ishrane; obezbeđenje lečenja; pomoć prilikom rešavanja porodičnih problema; pomoć u pronalaženju posla; pomoć u završavanju stručnog osposobljavanja; pomoć u pronalaženju novog mesta boravka, ukoliko to bivši zatvorenik želi; novčana pomoć.

*Zakon o izvršenju krivičnih sankcija* koji je usvojen 1964. godine (Službeni list FNRJ br. 9/64) nije uveo novine u pogledu postpenalnog prihvata. Nakon prestanka njegovog važenja, teret prihvata posle odslužene zatvorske kazne prebačen je na centre za socijalni rad.

Posle Zakona iz 1964. godine, zakoni o izvršenju krivičnih sankcija su na uopšten i nedovoljno preciziran način regulisali pitanje postpenalne pomoći (Srnić, Kovačević, Nikolić, 2014). Zakonodavac je zanemario resocijalizaciju bivših zatvorenika. U uslovima slabe institucionalne podrške i bez razvijenog socijalnog preduzetništva, stopa povratništva raste. Procenjuje se da u kazneno-popravnim zavodima Republike Srbije boravi između 70 do 80 % povratnika (Isto, 2014:13). Žene su češće povratnici nego muškarci.

Za resocijalizaciju bivših zatvorenika od posebnog su značaja “*Strategija za smanjenje preopterećenosti smeštajnih kapaciteta u zavodima za izvršenje krivičnih sankcija u Republici Srbiji u periodu od 2010. do 2015. godine* i *Akcioni plan za sprovođenje Strategije*. Prema Strategiji poslove postpenalnog prihvata trebalo je da obavlja Poverenička služba.

Prema istraživanju koje je sprovedeno 2014. godine, a koje je obuhvatilo 547 ispitanika, tokom boravka u zatvoru osuđenici, ukoliko su zainteresovani, prolaze obuku za različita deficitarna zanimanja (Isto, 2014:35). Prema istom izvoru, 81,0 % ispitanika planira da traži posao čim izađe iz zatvora (Isto, 2014:36).

Rezultati empirijskog istraživanja pokazuju da 15,0 % ispitanika zna za neku državnu instituciju kojoj može da se obrati, dok skoro 85,0 % njih ne zna. Čuli su i za neke nevladine organizacije koje pomažu osuđenicima nakon izlaska iz zatvora. Pored Neostarta, osuđenici su naveli i Beogradski centar za ljudska prava, Yucom i Drop in Centar (Isto, 2014:41).

Više od polovine ispitanika (56,7%) smatra da će biti diskrimisani u ostvarivanju svojih prava, da će imati problema prilikom zapošljavanja, kao i na poslu, da će naići na osudu od strane drugih ljudi (Isto, 2014:43).

**Nakon odsluženja zatvorske kazne, bivši zatvorenici teško nalaze posao.** Ako ga i pronađu, uglavnom se radi o fizičkim, slabo i neredovno plaćenim poslovima. Zato, po izlasku iz zatvora mnogi se suočavaju sa finasijskim problemima. Bez pomoći institucija, vraćaju se kriminalu.

U Srbiji su usvojeni *Zakon o izvršenju vanzavodskih sankcija i mera*, *Strategija razvoja sistema izvršenja krivičnih sankcija u Srbiji u periodu od 2013. do 2020. godine* i *Nact strategije za socijalnu reintegraciju i prihvat osuđenih lica za period od 2012 do 2015. godine*. Ovim dokumentima stvoreni su preduslovi za resocijalizaciju i reintegraciju bivših zatvorenika. Oni se ostvaruju kroz aktivnosti poverenika određenih prema mestu prebivališta osuđenog. Poverenik treba da otpočne sa izradom programa prihvata najkasnije u roku od mesec dana pre otpusta.

Pomoć bivšim zatvorenicima, kao i drugim osobama sa asocijalnim ponašanjem, u pogledu reintegracije i resocijalizacije može se pružiti i kroz različite organizacione oblike socijalnih preduzeća.

**Primer: Neustart (Austrija)**

Organizacija *Neustart* iz Austrije nastaje 1957. godine kao nevladina organizacija, a kao odgovor na sve veći problem asocijalnog ponašanja mladih. Ova organizacija se povezuje sa centrima za socijalni rad, organima lokalne samouprave i tržištem rada kako bi obezbedila privremeni i nužni smeštaj, pomoć u obrazovanju i drugo. Angažuju se psiholozi i pedagozi, a sa ciljem da se pronađe alternativa koja će se ponuditi mladima, umesto primenjivanja sile. Razvija se model koji u prvi plan stavlja pomoć umesto kazne. Kada su uvideli da ovaj model daje rezulate u radu sa mladima, primenjen je i na odraslu osuđeničku populaciju. Broj povratnika se smanjio.

**Primer: Balancing the Future (Holandija)**

Sa ciljem da se zaustavi, a potom i smanji broj žena osuđenih na kaznu zatvora, u Holandiji je pokrenut program *Balancing the Future*. Njegov glavni cilj je zapošljavanje. U okviru programa jedna agencija pruža podršku bivšim zatvorenicama u pronalaženju posla, jedna nevladina organizacija im pomaže da nađu stan, a treća organizacija pruža pomoć u vezi sa porodičnim životom. Samo 7% žena koje su prošle kroz ovaj program je ponovo izvršilo krivično delo.

**Primer: Neostart (Srbija)**

Podršku bivšim zatvorenicima u Beogradu pruža i nevladina organizacija *Neostart* koja u saradnji sa opštinom Palilula sprovodi projekat *Pravo na šansu*. Njihove aktivnosti su usmerene na pružanje emotivne podrške, davanje informacija i pravno savetovanje. Kontakt sa korisnicima se ostvaruje preko sos telefonske linije, putem pisama i e-maila.

Literatura

Hagan, F. E. (2008). *Introduction to Criminology: Theories, Methods, and Criminal Behavior*.USA (Los Angeles): SAGE. p.534

Mrvić-Petrović, N. (2007). *Kriza zatvora*. Beograd: Vojnoizdavački zavod. str. 469

Srnić, J., Kovačević, N., Nikolić, N. (2014). *Život posle zatvora -*

*Rezultati istraživanja potreba osuđenih lica u postpenalnom period*. Beograd: Centar za prevenciju kriminala i postpenalnu pomoć – NEOSTART.

Zakon o izvršenju kazni, mera bezbedbosti i vaspitno-popravnih mera iz 1951. godine.Službeni list FNRJ br. 47/51

Zakon o izvršenju krivičnih sankcija iz 1961. godine.Službeni list FNRJ br. 24/61

Zakon o izvršenju krivičnih sankcija iz 1964. godine. Službeni list FNRJ br. 9/64

Zakon o izvršenju krivičnih sankcija iz 2005. godine. Službeni glasnik RS br. 85/2005, 72/2009 i 31/2011